יעקב פנחס שיר

הרב יעקב פנחס שיר (י"ז בסיוון תרפ"ג, 1 ביוני 1923 - כ"ו באדר תש"ע, 12 במרץ 2010) היה רבה הראשי האשכנזי של כפר סבא במשך למעלה משלושים שנה.

תולדותיו
נולד בפולין, בנם של הרב אביגדור ראובן וחוה שיר. בשנת 1935, בהיותו בן 12, עלה עם משפחתו לארץ ישראל, בה כיהן אביו כרב בנשר-יגור. למד בישיבת תפארת ישראל בחיפה ובישיבת חברון בירושלים. נישא לחיה-אסתר, בתו של שמעון לעוי, שהיה הגבאי של בית הכנסת זהרי חמה בירושלים, ונינת הרב דוד בהר"ן.

בשנת 1949 מונה לרבו של חוואסה, לימים שכונת בן דור של נשר, שהתפנה מתושביו הערבים ואוכלס בעולים חדשים. הוא כיהן בתפקידו זה כעשרים שנה. בשנת 1952 הוא התמודד בראש הרשימה הדתית למועצת נשר.

בשנת 1970 התמנה לרבה של כפר סבא וכיהן בתפקידו עד לשנת 2007, אז פרש לגמלאות עקב בעיות בריאות. הקים בית דין לגיור, שעסק בעיקר בגיור ילדים שאומצו על ידי משפחות ישראליות בחו"ל.

נפטר בכניסת השבת בכ"ו באדר תש"ע, והלווייתו נערכה במוצאי השבת. נקבר בבית הקברות סנהדריה בירושלים.

בנו הרב חיים אריה שיר משמש משגיח בישיבת מיר מודיעין עילית, בעבר שימש בתפקיד זה בישיבת מאור התלמוד ברחובות. בנו הרב נחום שיר משמש כרב המושב בית יצחק הסמוך לנתניה. חתנו הרב רזיאל מינקה משמש כראש ישיבה לבחורים בעלי תשובה מיוצאי ברית המועצות.

קישורים חיצוניים
 
 בד"ה: הרב יעקב פנחס שיר זצ"ל רבה של כפר סבא, tog, 13 במרץ 2010
 הלויית הגאון רבי יעקב פנחס שיר זצ"ל, tog, 14 במרץ 2010

הערות שוליים

אנשי העלייה החמישית
ישראלים ילידי פולין
בוגרי ישיבת תפארת ישראל
בוגרי ישיבת חברון כנסת ישראל
כפר סבא: רבנים ראשיים
נשר: אישים
רבני יישובים
יהודים הקבורים בבית הקברות סנהדריה
ישראלים שנולדו ב-1923
ישראלים שנפטרו ב-2010